पत्रकारों को मदद: CM योगी बोले- कोरोना के खिलाफ लड़ाई में मीडिया ने अहम रोल अदा किया, NBA अध्यक्ष रजत शर्मा को कहा थैंक्यू
उत्तर प्रदेश के मुख्यमंत्री योगी आदित्यनाथ और NBA अध्यक्ष रजत शर्मा ने प्रदेश की राजधानी लखनऊ में कोरोना की वजह से जान गंवाने वाले पत्रकारों के परिजनों को 10-10 लाख रुपये की सहायता राशि के चेक का वितरण किया।
लखनऊ: उत्तर प्रदेश के मुख्यमंत्री योगी आदित्यनाथ और NBA अध्यक्ष रजत शर्मा ने प्रदेश की राजधानी लखनऊ में कोरोना की वजह से जान गंवाने वाले पत्रकारों के परिजनों को 10-10 लाख रुपये की सहायता राशि के चेक का वितरण किया। इस मौके पर कोरोना के खिलाफ लड़ाई में मीडिया के अहम योगदान को लेकर पत्रकारों का खास तौर पर धन्यवाद किया। उन्होंने NBA अध्यक्ष रजत शर्मा की अपील पर पत्रकारों के लिए शुरू किए गए नोएडा और लखनऊ में शुरू किए गए खास वैक्सीनेशन सेंटर्स पर करीब 10 हजार डोज लगाए जाने की भी जानकारी दी।कार्यक्रम में बोलते हुए यूपी के मुख्यमंत्री योगी आदित्यनाथ ने कहा कि हम सबके लिए यह एक ऐसा क्षण है जब मीडिया जगह से जुड़े हुए उन सभी दिवंगत आत्माओं के प्रति जिन्होंने कोरोना कालखंड  में समाज के लिए अपनी लेखनी को चलाते-चलाते अपने प्राणों की आहूति दी है, उन सबके प्रति हम अपनी संवेदना व्यक्त कर सकें, श्रद्धांजलि व्यक्त कर सकें और परिवारजनों के प्रति एक संबल बन सके।मुख्यमंत्री ने कहा कि हम सब जानते हैं कि पिछले 15-16 महीने से पूरा देश, पूरी दुनिया इस सदी की सबसे बड़ी महामारी से जूझ रही है, हर तबका इस बीमारी से प्रभावित हुआ है। सीएम योगी ने कहा कि जब पहली लहर को हमने एक प्रकार से नियंत्रित कर दिया, तभी वैक्सीनेशन का कार्यक्रम भी शुरू हुआ। मीडिया के पास कोई सुरक्षा कवच नहीं था, ऐसे में रजत जी ने पत्रकारों के वैक्सीनेशन की अपील की, हमने नोएडा और लखनऊ में दो बूथ शुरू किए। इन दोनों बूथों पर इन लगभग 10 हजार लोगों को वैक्सीन दी गई। सीएम योगी ने कहा कि आज हम लगभग कोरोना को नियंत्रित करने के नजदीक है, लेकिन कुछ नहीं कहा जा सकता ये कब वापस आ जाए।